紹熙庚戌十月偕趙仲宗舜和潘謙之曾魯仲遊九峰芙蓉壽山紀行十首 九日早登桃枝嶺
作者：黄榦
朝代：宋

paragraphs: 登山豈不樂，屬此風露清。
排簷夜雨滴，詰旦天空明。
歡然金石交，要我林泉盟。
支筇趁汗漫，勇往不計程。
一水何縈紆，千峰鬰崢嶸。
仰視流雲馳，俯聽幽壑鳴。
班荆得所適，斗酒聊共傾。
人生會有累，聚散如浮萍。
今辰諧勝遊，異日難忘情。
意愜各賦詩，庶以紀此行。